La distància entre homes i dones en les TIC no para de créixer, alerta l'informe de la Comissió Europea "Dones en la Era Digital".
L'estudi demostra que hi ha una diferència creixent entre la participació dels homes i les dones en el sector digital en educació, carrera i emprenedoria.
Malgrat la creixent demanda d'especialistes en TIC i perfils digitals, el percentatge d'europeus i europees amb educació relacionada amb les TIC està disminuint.
Encara que es tracta d'una tendència comuna per a tots dos sexes, hi ha menys dones que homes ocupant places educatives i llocs de treball relacionats amb les TIC.
De fet, només 24 de cada 1000 dones graduades estan cursant estudis relacionades amb les TIC, de les quals només 6 acaben treballant en el sector digital.
LES DESIGUALTATS ES REPRODUEIXEN AL MÓN DE LA CIÈNCIA.
Segons el grup GenTIC de la UOC, "són molt poques les dones que es decanten professionalment per àmbits lligats a la ciència i la tecnologia (fortament lligats, al seu torn, a cotes de poder i de presa de decisions).
Les que ho fan es queden en un segon pla, sense arribar a equiparar-se als seus companys en aspectes tan importants com la promoció social o el salari.
L'estudi Women in Digital Age posa un intens focus sobre el paper de les dones en les noves tecnologies a nivell europeu.
El document identifica els factors clau i les tendències de la participació de les dones al sector.
A més a més, mostra les dinàmiques i analitza les pràctiques que fomenten la participació femenina en les TIC.
Les conclusions de l'estudi són preocupants, en la mesura que indiquen que el nombre de dones que es dediquin a les TIC continua una tendència a la baixa que es confirma any rere any.
El document explica que aquest fenomen es pot veure en les tres branques que ha estudiat: educació, carrera professional i emprenedoria.
De prop del 60 a menys del 15 per cent
En aquest sentit, mentre que el 57% dels nous graduats universitaris a la Unió Europea són dones, en les carreres tècniques aquest percentatge es desploma fins al 24,9%.
Un percentatge encara menor, el 13%, acaba desenvolupant una tasca tècnica.
Segons l'informe, aquest fenomen troba explicació en els forts biaixos inconscients que pesen sobre les capacitats de cada gènere.
En aquest sentit, subratllen, calen canvis culturals i iniciatives afinades a nivell micro que ajudin a desenvolupar l'emprenedoria femenina en les noves tecnologies.
Entre les dades més rellevants de l'estudi destaca el fet que hi ha quatre vegades més homes que dones en les carreres tècniques, que es triplica en el sector digital.
Milagros Sáinz, directora del grup de recerca GenTIC de la Universitat Oberta de Catalunya (UOC) i assessora acadèmica del treball, assegura que els resultats seran la base de l'estratègia futura del mercat únic digital de la Comisssió Europea.
Dins d'aquesta estratègia, es desenvoluparà un conjunt de mesures que intenten actuar en tres àrees principals: la lluita contra els estereotips, la promoció de l'educació i les capacitats digitals i la promoció de les dones empresàries.
Sáinz és també responsable científica de l'obra Es busquen enginyeras, físiques i tecnòlogues, publicada l'any 2017, que analitza els motius de l'escassa presència i participació activa de les dones en estudis universitaris i professions lligades a alguns àmbits STEM, les sigles en anglès comunament emprades per referir-se a la ciència, la tecnologia, l'enginyeria i les matemàtiques (Science, Technology, Engineering and Mathematics).
Entre els projectes de recerca en marxa del grup GenTIC de la UOC, destaca l'anomenat GESTEMI, que conclourà d'aquí a quatre anys, enfocat a analitzar l'efecte d'una sèrie d'intervencions psicosocials adreçades a augmentar l'interès de les noies per matèries i professions vinculades a la ciència i la tecnologia.
En concret, per millorar tant el rendiment com l'habilitat percebuda i l'interès de les noies per aquest tipus de matèries, en els quals s'ha observat una important bretxa de gènere.
Segons les expectatives del grup investigador, els resultats podran contribuir "a dissenyar recomanacions dirigides a resoldre reptes vinculats a la baixa motivació que tenen les noies per les carreres i àmbits científics i tecnològics" que redundin en el disseny de programes d'orientació acadèmica i professional d'estudiants amb perspectiva de gènere durant els anys d'educació secundària.
NACIONS UNIDES CONSIDERA l'apoderament de les dones una de les condicions prèvies necessàries per assolir els Objectius de Desenvolupament del Mil·lenni.
La manca de dones qualificades en tecnologia és part del problema que destaca el Fòrum Econòmic Mundial en un informe sobre l'impacte del que anomenen la quarta revolució industrial en models de negoci i mercats de treball.
Entre les prediccions, sostenen que fins al 2020 es necessitaran 2,1 milions de nous llocs de treball en els sectors d'arquitectura, enginyeries, computació i matemàtiques.